  Майя Бывальцева Удмуртиысь ваньбур кусыпъёсъя министр Рустэм Зайнуллин Севастопольлэн кивалтэтаз ужаны выжиз. Со федерал инлыкен карын Музъем но ваньбур кусыпъёсъя департаментэн кивалтӥсе юнматэмын, ивортэ улосвыл кивалтэтлэн пресс-службаез. «Губернаторлэсь ужзэ огдырлы быдэсъясь Рустэм Зайнуллинэз Музъем но ваньбур кусыпъёсъя департаментэн кивалтӥсе юнматон сярысь косэмез кинюртӥз», — верамын ивортонын. Тодэ вайытом, со Севастопольлэн кивалтэтаз ужаны выжы быгатоз шуыса вераськонъёсты Рустэм Зайнуллин азьвылгес, 10-тӥ гудырикошконэ, «супыльтонъёсын» нимаз. Севастопольлэн кивалтэтэзлэн пресс-службаезлэн ивортоназ озьы ик верамын, губернаторлэсь ужзэ огдырлы быдэсъясь Дмитрий Овсянников пуктэмъя, Удмуртиысь потэм Григорий Буйлов улосвыл кивалтэтысь Мер коммуникациосъя департаментлэн кивалтӥсезлэсь ужзэ быдэсъясе юнматэмын. Таяз арняе ик Удмуртилэн инвестициосты азинтонъя агентстволэн азьвыл кивалтӥсез Илья Пономарёв Севастопольлэн губернаторезлэн воштӥсез интые юнматэмын вал. Ватсалом, ачиз но Дмитрий Овсянников азьвыл Удмуртиын ужаз, со улосвылъя федерал инспектор вал. Зайнуллин Рустэм Шаукатович. Вордскиз Ижкарын 1976-тӥ арын 26-тӥ гудырикошконэ. 1998-тӥ арын Удмурт кун университетэз «Юриспруденция» ӧнеръя йылпумъяз. ВАТСАН 1997-1998 аръёсы - «Росгосстрах-Удмуртия» огазеяськонын юрисконсульт. 1998 арын - «Дорожник» огазеяськонын юрисконсульт, Ижкар. 1998-1999 аръёсы – Удмурт Элькунысь Ваньбуретъя кун комитетын валтӥсь ӧнерчи. 1999-2001 аръёсы – Удмурт Элькунысь Ваньбуретъя кун комитетын юридик ёзэтлэн кивалтӥсез. 2001-2003 аръёсы – Удмурт Элькунысь Ваньбур кусыпъёсъя министерствоын юридик ёзэтлэн кивалтӥсез. 2003 арын – Удмурт Элькунысь Ваньбур кусыпъёсъя министерствоын эрикрадъя управленилэн кивалтӥсез. 2003-2009 аръёсы – Удмурт Элькунысь ваньбур кусыпъёсъя министрлэн воштӥсез. 2009-2014 аръёсы – Удмурт Элькунысь ваньбур кусыпъёсъя министр. 2014 арын – Удмурт Элькунысь ваньбур кусыпъёсъя министрлэсь ужъёссэ быдэсъясь. 2014-та дырозь - Удмурт Элькунысь ваньбур кусыпъёсъя министр. Тегъёс: Политика Мерлык Удмуртия тӥрлык РустэмЗайнуллин  